“ซีเอแซด (ประเทศไทย)” เล็งเคาะราคาขาย IPO 4 ม.ค.62 ก่อนเปิดจอง 8-10 ม.ค.
“ซีเอแซด (ประเทศไทย)” หรือ CAZ บริษัทย่อย TAKUNI กำหนดช่วงราคาขาย IPO ที่ 3.60-4.10 บาท/หุ้น เล็งเคาะราคาสุดท้าย 4 ม.ค.62 ก่อนเปิดจอง 8-10 ม.ค.62
21 ธ.ค. 2561

บริษัท ทาคูนิ กรุ๊ป จำกัด (มหาชน) หรือ TAKUNI เปิดเผยถึงความคืบหน้าเกี่ยวกับการเสนอขายหุ้นสามัญเพิ่มทุนต่อประชาชนเป็นครั้งแรก (IPO) ของบริษัท ซี เอ แซด (ประเทศไทย) จำกัด (มหาชน) หรือ CAZ ซึ่งเป็นบริษัทในกลุ่ม โดย CAZ กำหนดช่วงราคาเสนอขายหุ้นสามัญเพิ่มทุนในเบื้องต้นที่ราคา 3.60-4.10 บาทต่อหุ้น
ทั้งนี้ CAZ และผู้จัดการการจัดจำหน่ายและรับประกันการจำหน่าย จะร่วมกันพิจารณากำหนดราคาเสนอขายสุดท้ายและคาดว่าจะประกาศราคาเสนอขายสุดท้าย (Final) ได้ภายในวันที่ 4 มกราคม 2562
พร้อมทั้งกำหนดระยะเวลาจองซื้อหุ้นสามัญเพิ่มทุนของ CAZ ที่จะเสนอขายให้แก่ผู้ถือหุ้นของบริษัท เฉพาะกลุ่มที่มีสิทธิได้รับจัดสรรหุ้น (ตามที่ได้นิยามไว้) ได้แก่ วันที่ 8 ถึง 10 มกราคม 2562 (รวม 3 วันทำการ) โดยมีรายละเอียดและเงื่อนไขเกี่ยวกับการจองซื้อดังกล่าวปรากฏตามที่กำหนดในส่วนที่ 3 ข้อมูลเกี่ยวกับการเสนอขายหลักทรัพย์ของแบบแสดงรายการข้อมูลการเสนอขายหลักทรัพย์และหนังสือชี้ชวนของ CAZ และเอกสารประกอบการจองซื้อหุ้นสามัญเพิ่มทุนของ CAZ ที่บริษัทจะดำเนินการจัดส่งข้อมูลที่เกี่ยวกับการจองซื้อดังกล่าวทางไปรษณีย์ให้กับผู้ถือหุ้นของบริษัท เฉพาะกลุ่มที่มีสิทธิได้รับจัดสรรหุ้น (ตามที่ได้นิยามไว้) ที่มีชื่อปรากฏอยู่ในสมุดทะเบียนผู้ถือหุ้นของบริษัท ณ วันกำหนดรายชื่อผู้ถือหุ้นของบริษัทที่มีสิทธิจองซื้อหุ้นสามัญเพิ่มทุนของ CAZ ในการเสนอขายต่อประชาชนเป็นครั้งแรก (Record Date) ในวันที่ 12 ธันวาคม 2561
ทั้งนี้ การเสนอขายหุ้นสามัญเพิ่มทุนต่อประชาชนเป็นครั้งแรกของ CAZ ได้รับอนุญาตคำขอเสนอขายหลักทรัพย์จากสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) เมื่อวันที่ 16 พฤศจิกายน 2561 และแบบแสดงรายการข้อมูลการเสนอขายหลักทรัพย์และหนังสือชี้ชวนของ CAZ มีผลใช้บังคับเป็นที่เรียบร้อยแล้วในวันที่ 20 ธันวาคม 2561